b'\n_START_ARTICLE_\nAurimas Did\xc5\xbebalis\n_START_SECTION_\nBiografija\n_START_PARAGRAPH_\n2011 m. Europos \xc4\x8dempionate u\xc5\xbe\xc4\x97m\xc4\x97 ketvirt\xc4\x85 viet\xc4\x85, bet, v\xc4\x97liau diskvalifikavus konkurentus u\xc5\xbe dopingo vartojim\xc4\x85, Did\xc5\xbebaliui buvo \xc4\xafteiktas bronzos medalis. _NEWLINE_2012 m. Europos \xc4\x8dempionate sunkiaatletis su 395 kg rezultatu peln\xc4\x97 sidabro medal\xc4\xaf. 2012 m. bir\xc5\xbeelio m\xc4\x97nes\xc4\xaf patvirtinta, kad A. Did\xc5\xbebalis \xc4\x8dempionato metu vartojo draud\xc5\xbeiamus preparatus (nustatyta med\xc5\xbeiaga \xe2\x88\x92 dehidrochlormetiltestosteronas). Jo rezultatas anuliuotas, sportininkas prarado teis\xc4\x99 dalyvauti 2012 m. olimpin\xc4\x97se \xc5\xbeaidyn\xc4\x97se Londone._NEWLINE_2014 m. Did\xc5\xbebalis tapo pirmuoju Lietuvos sunkiaatle\xc4\x8diu, laim\xc4\x97jusiu medal\xc4\xaf pasaulio \xc4\x8dempionate._NEWLINE_2016 m. vasaros olimpin\xc4\x97se \xc5\xbeaidyn\xc4\x97se Did\xc5\xbebalis i\xc5\xa1rov\xc4\x97 177 kg ir i\xc5\xa1st\xc5\xabm\xc4\x97 215 kg bei peln\xc4\x97 bronzos medal\xc4\xaf. Tai pirmasis sunkiosios atletikos olimpinis medalis, kur\xc4\xaf i\xc5\xa1kovojo Lietuvos atstovas._NEWLINE_2017 m. Europos \xc4\x8dempionate Did\xc5\xbebalis laim\xc4\x97jo rovimo rungt\xc4\xaf su 181 kg, bet liko 4-as st\xc5\xabmimo pratime su 205 kg ir bendroje \xc4\xafskaitoje peln\xc4\x97 bronzos medal\xc4\xaf. _NEWLINE_2017 m. i\xc5\xa1kovojo sidabro medal\xc4\xaf dvikov\xc4\x97s (388 kg) ir bronzos medal\xc4\xaf rovimo (176 kg) rungtyse pasaulio \xc4\x8dempionate Anaheime JAV. 2018 m. sausio 23 d. paskelbta, kad A. Did\xc5\xbebalio dopingo testas \xc4\x8dempionato metu buvo teigiamas. Jo medali\xc5\xb3 likimas buvo sprend\xc5\xbeiamas po \xe2\x80\x9eB\xe2\x80\x9c testo rezultat\xc5\xb3. 2019 m. paskelbta, kad A. Did\xc5\xbebalis diskvalifikuotas i\xc5\xa1 var\xc5\xbeyb\xc5\xb3 8 metams ir jo pasiektas rezultatas anuliuotas d\xc4\x97l jo organizme rastos selektyvaus androgeno receptoriaus moduliatoriaus S-22 med\xc5\xbeiagos.'